På debatmøde i Ringsted opfordrede Peter Skaarup til at stemme DF ved kommunalvalget. Men det må man ikke, når Europa-Nævnet har spyttet i kassen, lyder det fra nævnets formand

Problemerne er slet ikke slut for Dansk Folkeparti i sagen om partiets mulige misbrug af europæiske midler.

Ekstra Bladet kan nu afsløre, at Europa-Nævnet udvider sin undersøgelse af partiets brug af støttekroner i 2013.

Se også: Mere støtte til DF-togt: Europa-nævn kræver redegørelse

Den hårdtslående retsordfører og gruppeformand, Peter Skaarup, førte nemlig kommunalvalgkamp i Ringsted i september dét år. Det skete under et debatmøde støttet af Europa-Nævnet.

Og det må man ikke, fastslår nævnets formand, Anne-Marie Meldgaard, der er tidl. socialdemokratisk folketingsmedlem.

Peter Skaarup udtalte blandt andet på debatmødet, hvor EU-parlamentarikeren Morten Messerschmidt også deltog:

- Det er et vigtigt, at Dansk Folkeparti får et godt kommunalvalg, for mange ting, vi stemmer for på Christiansborg, afgøres i byrådet, sagde Skaarup ifølge Ringsted Dagblad.

- Anne-Marie Meldgaard, hvis man har fået penge til et arrangement af jer, må man så - selvom man også taler om EU - tale om lokalvalgkamp?

- Nej, det må man ikke, siger hun.

Kun penge til oplysning

Anne-Marie Meldgaard understreger dermed, at DF-toppen på ingen måde ikke kan undskylde sig med, at kommunalvalget var lige om hjørnet.

- Det er ret ligegyldigt. Vi giver kun penge til oplysning om Europa.

- Så man må under ingen omstændigheder sige - til et arrangement støtte af jer - 'stem på os til det kommende kommunalvalg'.

- Nej, det må man ikke

- Men det har de jo gjort?

- Ja, det er også derfor, vi nu samler sammen, hvad der er af materiale om afholdte møder, sejlturen, og hvad der ellers måtte være. Så alle, der har noget, bede sendes det ind, siger Anne-Meldgaard.

Hun understreger desuden, at Morten Messerschmidt for den sags skyld heller ikke har måttet føre valgkamp til Europa-Parlamentet under debatmødet støttet af Europa-Nævnet.

Se også: Brokkede sig over Messerschmidt: Nu svinger DF's hårde mand pisken

Redegørelse på vej

Dansk Folkeparti skal senest 2. november aflevere en redegørelse til Europa-Nævnet om partiets brug af midler fra nævnets kasse.

DF fik i 2013 næsten én mio. kroner af de såkaldte partimidler fra Europa-Nævnet. Som Ekstra Bladet tidligere har afsløret, blev disse midler også brugt på partiets sommertogt på havet, hvor det forestående kommunalvalg ligeledes var på dagsordenen.

Indtil Dansk Folkeparti har afleveret sin redegørelsen i sagen, vil Anne-Marie Meldgaard lade tvivlen komme partiet til gode, men hun slår fast:

- Der er et eller andet, der tyder på, at de er på kant med reglerne.

Anne-Marie Meldgaard forklarer, at sagen kan ende med, at Dansk Folkeparti skal betale penge tilbage til Europa-Nævnet.

Se også: Messerschmidt for et år siden: Krævede alle EU-bilag frem